ตลท.สั่ง! ORI แจงกรณีเปลี่ยนพาร์เป็น 0.10 บ. ภายใน 16 พ.ย.58
ตลท.สั่ง! ORI แจงกรณีเปลี่ยนพาร์เป็น 0.10 บ. ภายใน 16 พ.ย.58
11 พ.ย. 2558

ตลาดหลักทรัพย์แห่งประเทศไทย ระบุว่า ตลท. ขอให้ บริษัท ออริจิ้น พร็อพเพอร์ตี้ จำกัด (มหาชน) หรือ ORI ชี้แจงกรณีที่ประชุมคณะกรรมการบริษัทเมื่อวันที่ 10 พ.ย. 58 มีมติให้เสนอที่ประชุมผู้ถือหุ้นเพื่อพิจารณาการเปลี่ยนแปลงมูลค่าที่ตราไว้ (Par) จากหุ้นละ 0.50 บาท เป็นหุ้นละ 0.10 บาท ภายหลัง ORI เข้าจดทะเบียนในตลาดหลักทรัพย์เพียง 1 เดือน (วันที่เป็นหลักทรัพย์จดทะเบียนคือวันที่  7 ตุลาคม 2558)
ประกอบกับการเปลี่ยนแปลง Par เป็นหุ้นละ 0.10 บาท ของ ORI อาจยังไม่สอดคล้องกับวัตถุประสงค์ของการเปลี่ยนแปลง Par เนื่องจากวิธีการดังกล่าวเหมาะกับหลักทรัพย์ที่มีสภาพคล่องต่ำ มีจำนวนหุ้นน้อยและมีราคาต่อหุ้นค่อนข้างสูง ดังนั้น การเปลี่ยนแปลง Par ของ ORI อาจทำให้ผู้ถือหุ้นและผู้ลงทุนสับสนและเข้าใจผิดในวัตถุประสงค์ของการเปลี่ยนแปลง Par ตลาดหลักทรัพย์จึงให้ ORI ชี้แจงข้อมูลเพิ่มเติมให้ครบถ้วนและชัดเจนภายในวันที่ 16 พฤศจิกายน 2558
 
 